Tämä on viides kuukausiraportti edistymisestä kohti toimivaa ja todellista turvallisuusunionia. Se on tilannekatsaus, jossa käsitellään kehitystä kahden pääpilarin alalla: terrorismin, järjestäytyneen rikollisuuden ja kyberrikollisuuden ja niiden tukimekanismien torjunta sekä puolustautumisvalmiuden ja selviytymiskyvyn parantaminen kyseisten uhkien varalta.

Edellytys toimivalle ja todelliselle turvallisuusunionille on EU:n lainsäädännön oikea-aikaisen hyväksymisen ja sen täysimääräisen ja tehokkaan täytäntöönpanon varmistaminen.

Euroopan parlamentin puhemiehen ja neuvoston ja komission puheenjohtajien 13. joulukuuta 2016 antamassa yhteisessä julistuksessa hyväksyttiin 58 lainsäädäntöprioriteettia vuodelle 2017. Niihin kuuluvat seuraavat vireillä olevat ehdotukset, jotka ovat avainasemassa turvallisuusunionin toteuttamisessa: terrorismintorjuntadirektiivi, ampuma-asedirektiivi, EU:n rajanylitystietojärjestelmä (EES), EU:n matkustustieto- ja -lupajärjestelmä (ETIAS), rahanpesun ja terrorismin rahoituksen vastainen direktiivi, eurooppalainen rikosrekisteritietojärjestelmä (ECRIS) ja sähköisen viestinnän tietosuoja-asetus. On olennaisen tärkeää, että näistä ehdotuksista päästään nopeasti yhteisymmärrykseen, ja tässä raportissa tarkastellaan kunkin ehdotuksen nykyistä tilaa.

Myös voimassa olevan lainsäädännön täytäntöönpano on keskeisessä asemassa, mukaan lukien säädösten, joita edelleen saatetaan osaksi kansallista lainsäädäntöä. Tässä raportissa annetaan tilannekatsaus tähän luokkaan kuuluvista tärkeimmistä säädöksistä kuten räjähteiden lähtöaineita ja matkustajarekisteriä koskevat säädökset, Prüm-päätökset ajoneuvoja, sormenjälkiä ja dna:ta koskevien tietojen vaihtamisesta jäsenvaltioiden välillä, ja verkko- ja tietoverkkoturvadirektiivin saattamista osaksi kansallista lainsäädäntöä koskeva säädös.

Säädösten osalta saavutetun edistymisen lisäksi tässä raportissa käsitellään joitakin keskeisiä turvallisuusunioniin liittyviä muita kuin lainsäädäntöasioita EU:n selviytymiskyvyn kehittämisen alalla kuten komission toimet radikalisoitumisen torjumiseksi radikalisoitumisen torjuntaverkoston kautta, pehmeiden kohteiden suojelu ja ilmailun turvaaminen kolmansissa maissa.

Huhtikuussa annettavassa seuraavassa kuukausittaisessa raportissa keskitytään järjestäytyneeseen rikollisuuteen ja vuoden 2017 EU:n toimintapoliittisen syklin prioriteetteihin. Toimintapoliittinen sykli tarjoaa strategisen kehyksen järjestäytyneen rikollisuuden alan tehokkaan yhteistyön vahvistamiseksi kansallisten lainvalvontaviranomaisten, EU:n virastojen ja EU:n toimielinten välillä sekä kehyksen operatiiviselle poliisi- ja oikeudelliselle yhteistyölle, yhteiset tutkintaryhmät mukaan lukien.

II. LAINSÄÄDÄNTÖPRIORITEETTIEN TÄYTÄNTÖÖNPANO KANSALAISTEN TURVALLISUUDEN PARANTAMISEKSI

Viime kuussa EU otti tärkeän edistysaskeleen terrorismin torjunnassa, kun Euroopan parlamentti hyväksyi komission ehdotuksen terrorismintorjuntadirektiiviksi. Neuvoston on tarkoitus hyväksyä ehdotus maaliskuun alussa. Kun uusi direktiivi on pantu täytäntöön, se tarjoaa lainvalvontaviranomaisille ja syyttäjille keskeisiä välineitä terrorismin muuttuvan uhan torjumiseksi. Välineisiin kuuluu muun muassa vierastaistelijoihin, terroristikoulutukseen ja terrorismin rahoitukseen liittyvän käytöksen säätäminen rangaistavaksi. Direktiivillä myös tehostetaan nykyisiä sääntöjä terrorismirikoksiin liittyvän tiedon vaihtamisesta, ja se antaa mahdollisuuden poistaa terrorismiin liittyvää sisältöä internetistä, millä edistetään EU:n turvallisuutta perusoikeuksia kunnioittaen. Direktiivillä parannetaan myös terrorismin uhrien asemaa ja oikeuksia ja varmistetaan, että heillä on mahdollisuus käyttää tukipalveluja välittömästi terrori-iskun jälkeen ja niin kauan kuin se on tarpeen. Lainsäädäntövallan käyttäjien päästyä asiasta poliittiseen yhteisymmärrykseen marraskuussa 2016 Euroopan parlamentin täysistunto äänesti 16. helmikuuta ehdotuksen puolesta, ja seuraavaksi neuvosto hyväksyy direktiivin virallisesti maaliskuun alussa. Tämän jälkeen jäsenvaltioilla on 18 kuukautta aikaa saattaa direktiivi osaksi kansallista lainsäädäntöään. Komissio edistää direktiivin nopeaa ja asianmukaista saattamista osaksi jäsenvaltioiden lainsäädäntöä työpajojen avulla, jotka alkavat ennen kesää 2017. Direktiivillä EU:n jäsenvaltiot saattavat terrorismin ennaltaehkäisyä koskevan Euroopan neuvoston yleissopimuksen vuoden 2015 lisäpöytäkirjan osaksi lainsäädäntöään. Monet jäsenvaltiot ovat jo toteuttaneet tarvittavat toimenpiteet lainsäädäntönsä päivittämiseksi pöytäkirjan mukaisesti.

Lainsäädäntövallan käyttäjien päästyä 20. joulukuuta 2016 poliittiseen yhteisymmärrykseen ampuma-asedirektiivin tarkistuksesta, jolla tiukennetaan kaikkein vaarallisimpia aseita koskevaa valvontaa ja kieltoja, Euroopan parlamentin täysistunnon on määrä äänestää asiasta 14. maaliskuuta. Ehdotuksella laajennetaan huomattavasti niiden aseiden valikoimaa, joihin sovelletaan tiukinta A-luokan kieltoa, mukaan lukien puoliautomaattisiksi muunnetut automaattiaseet sekä suurilippaalliset ja latauslaitteella varustetut sotilaskäyttöön tarkoitetut puoliautomaattiaseet. Kun direktiivi on pantu täytäntöön, tällaisten aseiden ostaminen tai kauppaaminen on mahdollista vain erittäin tiukasti rajatulle ryhmälle lisenssinhaltijoita (esim. museot ja urheiluampujat), joihin sovelletaan tiukkoja turvallisuus- ja valvontavaatimuksia. Ehdotuksella tehostetaan merkittävästi jäljitettävyyden, merkintöjen ja aseiden deaktivoinnin valvontaa. Komissio on samanaikaisesti jatkanut työskentelyä deaktivointistandardeja käsittelevässä teknisessä komiteassa jäsenvaltioiden asiantuntijoiden kanssa. Helmikuun 8. päivänä päästiin yhteisymmärrykseen tarkistetuista tiukemmista teknisistä kriteereistä, joita on nyt testattava ennen niiden virallista hyväksymistä sen varmistamiseksi, että ne mahdollistavat tosiasiallisesti peruuttamattoman deaktivoinnin. Komissio tehostaa samanaikaisesti toimia laittoman asekaupan torjumiseksi keskeisten kolmansien maiden, kuten Länsi-Balkanin maiden kanssa. Laittomien ampuma-aseiden torjunnan olisi myös oltava seuraavan vakavan järjestäytyneen rikollisuuden torjuntaa koskevan toimintapoliittisen syklin prioriteetteja ajanjaksolla 2017–2021.

Euroopan parlamentissa ja neuvostossa käydään parhaillaan keskusteluja komission ehdotuksesta perustaa EU:n rajanylitystietojärjestelmä, jolla parannetaan rajaturvallisuutta, torjutaan laitonta maahanmuuttoa ja vahvistetaan sisäistä turvallisuutta kirjaamalla kolmansien maiden kansalaisten liikkeet Schengen-alueen ulkorajoilla, ja ehdotuksesta perustaa EU:n matkustustieto- ja -lupajärjestelmä (ETIAS), joka mahdollistaa turvallisuutta ja muuttoliikeriskiä koskevat etukäteistarkastukset viisumivaatimuksesta vapautetuille matkustajille. Euroopan parlamentin kansalaisvapauksien sekä oikeus- ja sisäasioiden valiokunta (LIBE) hyväksyi neuvotteluvaltuudet EU:n rajanylitystietojärjestelmästä 27. helmikuuta 2017. Komissio kehottaa kumpaakin lainsäädäntövallan käyttäjää etenemään ripeästi neuvotteluissa ottaen huomioon Eurooppa-neuvoston joulukuussa 2016 asettaman määräajan eli kesäkuun 2017.

ETIAS-järjestelmän osalta jäsenvaltioiden asiantuntijat keskustelevat komission ehdotuksesta neuvoston työryhmätasolla ja Euroopan parlamentin kansalaisvapauksien sekä oikeus- ja sisäasioiden valiokunta on nimittänyt asialle esittelijän.

Kun tarkastellaan komission ehdotusta laajentaa eurooppalaista rikosrekisteritietojärjestelmää (ECRIS) koskemaan kolmansien maiden kansalaisia, komissio tutkii teknisiä ratkaisuja, joilla voidaan kehittää keskitetty infrastruktuuri kyseisten tietojen vaihdon tukemiseksi. Ottaen huomioon tietojärjestelmiä ja niiden yhteentoimivuutta käsittelevän korkean tason asiantuntijaryhmän suositukset, jotka esitetään huhtikuussa 2017, komissio aikoo esittää muutetun säädösehdotuksen kesäkuussa 2017.

Kollegio hyväksyi 5. heinäkuuta 2016 komission ehdotuksen neljännen rahanpesunvastaisen direktiivin kohdennetuista muutoksista. Tarkasteltuaan ehdotusta neuvosto hyväksyi neuvotteluvaltuutuksensa 20. joulukuuta 2016. Ehdotuksen tarkoituksena oli kattaa uusia terrorismin rahoituksen keinoja kuten virtuaalivaluutat ja ennalta maksetut kortit, ja lisätä avoimuutta rahanpesun torjumiseksi. Euroopan parlamentin mietintö hyväksyttiin 28. helmikuuta 2017. Komissio kehottaa lainsäädäntövallan käyttäjiä päättämään neuvottelut tästä tärkeästä ehdotuksesta mahdollisimman nopeasti, jotta terroristien käytettävissä olevia keinoja voidaan edelleen vähentää.

Euroopan parlamentissa ja neuvostossa on aloitettu lainsäädäntömenettely, joka koskee komission ehdotusta sähköisen viestinnän tietosuoja-asetuksesta. Tavoitteena on tarjota tasapuoliset kilpailuedellytykset sähköisten viestintäpalvelujen tarjoajille, saavuttaa kuluttajien suojelun korkea taso ja mahdollistaa yritysten innovointi. Euroopan parlamentin kansalaisvapauksien sekä oikeus- ja sisäasioiden valiokunta vastaa asian käsittelystä ja nimittää asialle kohta esittelijän. Teollisuus-, tutkimus- ja energiavaliokunta, oikeudellisten asioiden valiokunta ja sisämarkkina- ja kuluttajansuojavaliokunta ottavat myös osaa asian käsittelyyn. Työ on aloitettu myös neuvoston työryhmätasolla. Koska asetus on prioriteetti kolmelle toimielimelle, sen käsittely etenee todennäköisesti nopeasti, joten asetusta voidaan soveltaa 24. toukokuuta 2018 mennessä samaan aikaan kun yleistä tietosuoja-asetusta aletaan soveltaa.